KORRALDUS EELNÕU

Saue linn aprill 2022 nr

**Laitse külas asuvale** **Kernu metskond 9 kinnisasjale sundvalduse seadmine Saue valla kasuks**

Saue Vallavalitsus määras 09.03.2022 korraldusega nr 254 projekteerimistingimused Ruila-Laitse maantee nr 11161 külgneva jalgratta- ja jalgtee rajamise ehitusprojekti koostamiseks. Ruila-Laitse maantee nr 11161 külgneva jalgratta- ja jalgtee rajamise näeb ette Saue valla üldplaneering (kehtestatud Saue Vallavolikogu 28.06.2021 otsusega nr 40), mille alusel on Ruila-Laitse jalgratta- ja jalgtee rajamine prioriteetne eesmärk valla arenguks ja liikuvuse tagamiseks. Samuti näeb nimetatud tee osa rajamise ette Saue valla 2021-2030 arengukava (VE 4.4.), mis sätestab: „kergliiklusteed, parklad (koostööprojektid) alapunktis 5 p 3 “Ruila-Laitse kergliiklustee rajamine” VV koostöös Transpordiametiga“. Ruila-Laitse jalg- ja rattatee rajamine on ette nähtud ka Saue valla teehoiukavas 2022-2026 (kinnitatud Saue Vallavolikogu 30.09.2021 määrusega nr 19) ehitusaastaga 2023.

TO Projekt OÜ koostas projekti „11381 Munalaskme-Laitse ja 11161 Laitse-Ruila jalg- ja jalgrattatee ühe põhiprojektina koostamine“ (töö nr 21037).

Projektiga on kavandatud avalikult kasutatava jalgratta- ja jalgtee rajamine Eesti Vabariigile kuuluvale Kernu metskond 9 kinnisasjale. Seda kinnisasja kasutamata ei ole võimalik projekti ellu viia.

Projekti koostaja on jalgratta- ja jalgtee rajamise projekti saatnud Riigimetsa Majandamise Keskusele kooskõlastamiseks.

Tulenevalt kinnisasja avalikes huvides omandamise seaduse § 39 lõikest 3 sundvalduse seadja  
teavitab kinnisasja omanikku sundvalduse seadmise menetlusest. Kinnisasja avalikes huvides  
omandamise seaduse § 39 lõike 4 kohaselt kinnisasja omanikul on õigus nelja nädala jooksul  
teate kättesaamisest arvates esitada sundvalduse seadjale oma arvamus.

### Kinnisasja avalikes huvides omandamise seaduse § 39 lõike 1 ja **Saue Vallavolikogu** 22.02.2018 määruse nr 12 “Õigusaktidega kohaliku omavalitsuse pädevusse antud ülesannete delegeerimine“ **§ 13 lõike 1** alusel annab Saue Vallavalitsus

**korralduse:**

1. Seada sundvaldus Saue valla (Saue Vallavalitsus, registrikood 77000430, asukoht Harju maakond, Saue vald, Saue linn, Kütise tn 8, 76505) kasuks kinnisasjale, mille riigivara valitseja on Keskkonnaministeerium ja volitatud asutus Riigimetsa Majandamise Keskus:
   1. kinnistule (registriosa nr 12128750) aadressiga Kernu metskond 9, Laitse küla (katastritunnus 29701:001:0390, pindala 24,56 ha), sihtotstarve 100% maatulundusmaa).
2. Sundvaldus seatakse avalikult kasutatava jalgratta- ja jalgtee talumise kohustuse kehtestamiseks vastavalt sundvalduse ala asendiplaanile (Lisa).
3. Sundvalduse sisu: õigus omada koormataval kinnistul korralduse punktis 2 nimetatud rajatist, ning teostada töid, mis on vajalikud selle ehitamiseks, hooldamiseks, korrashoiuks, remontimiseks, asendamiseks ja kasutada seda sihipäraselt.
4. Sundvalduse tingimused:
   1. sundvalduse teostaja kohustub tagama sundvalduse ala hoolduse ja korrashoiu ning vastutab rajatise majandusliku säilimise eest;
   2. sundvalduse seadmisel tuleb jätta riigile õigus nõuda sundvalduse lõpetamist olukorras, kus sundvaldusega koormatud riigivara on vajalik riigivõimu teostamiseks või muul avalikul eesmärgil;
   3. jalgratta- ja jalgtee avalikuks kasutamiseks määramisel nõustub riik tasuta sundvalduse seadmisega;
   4. kinnisasja omanikul on õigus anda sundvalduse alale muid kasutusõigusi, mis ei takista sundvalduse teostamist;
   5. juhul kui sundvalduse ala ulatuses ei ole sätestatud maamaksu vabastust, on kinnisasja omanikul õigus nõuda sundvalduse teostajalt maamaksu tasumist proportsionaalselt sundvalduse alaga.
5. Korralduse lahutamatu lisa on sundvalduse ala asendiplaan (Lisa), millele on märgitud tehnovõrgu või –rajatise asukoht ning olemasolevate lähimate katastriüksuste piirid.
6. Registrite peaspetsialist esitab seitsme päeva jooksul sundvalduse seadmise otsuse jõustumise päevast arvates ehitisregistrile ja maakatastri pidajale sundvalduse seadmise otsuse.
7. Saue Vallavalitsus on kohustatud sundvalduse ruumilise ulatuse andmed esitama masinloetaval kujul maakatastri pidajale seitsme päeva jooksul sundvalduse seadmise otsuse jõustumisest arvates.
8. Korralduse peale võib esitada 30 päeva jooksul arvates korralduse teatavakstegemisest Saue Vallavalitsusele vaide haldusmenetluse seaduses sätestatud korras või esitada kaebuse Tallinna Halduskohtule halduskohtumenetluse seadustikus sätestatud tähtaegadel ja korras.
9. Korraldus jõustub teatavakstegemisest.

(allkirjastatud digitaalselt)

Andres Laisk (allkirjastatud digitaalselt)

vallavanem Kirsti Saar

vallasekretär